Сьвяты Вінцэнт і Грэнадзіны

**Сьвяты Вінцэнт і Грэнадзіны** () — выспавая краіна ў Карыбскім моры, у архіпэлягу Малых Антыльскіх выспаў. Акрамя выспы Сьвяты Вінцэнт краіна ўтрымлівае некалькі невялікіх выспаў, на поўдні.

## Гісторыя
Выспа Сьвяты Вінцэнт была адкрытая Хрыстафорам Калюмбам у 1498 годзе. Брытанская калянізацыя пачалася толькі ў XVII стагодзьдзі. Не на доўгі час трапіла пад кантроль Францыі, але хутка вярнулася Вялікабрытаніі. З 1804 да 1958 году была каралеўскай брытанскай калёніяй. Некаторы час уваходзіла ў склад Фэдэрацыі Заходняй Індыі, але зноў вярнулася пад брытанскі кантроль. У 1969 годзе атрымала шырокую аўтаномію, а ў 1979 годзе абвясьціла аб сваёй незалежнасьці.

## Палітыка
Сьвяты Вінцэнт і Грэнадзіны — канстытуцыйная манархія. Незалежнасьць была атрымана ў 1979 годзе. Кіраўніком краіны зьяўляецца брытанская каралева, якая кіруе праз губэрнатара. Заканадаўчая ўлада належыць аднапалатнаму парлямэнту, які складаецца з 22 дэпутатаў (7 зь іх назначаюцца губэрнатарам, 15 выбіраюцца на агульных выбарах на пяцігадовы тэрмін). Выканаўчая ўлада належыць ураду на чале з прэм’ер-міністрам, лідэрам перамогшай на выбарах палітычнай партыі, якога прызначае губэрнатар.

## Геаграфія
Краіна разьмяшчаецца ў групе Наветраных выпаў, на поўдзень ад Сьвятой Люсіі, на поўнач ад Трынідада і Табага.

Плошча краіны складае 389 км², зь якіх 345 прыходзяцца на выспу Сьвяты Вінцэнт. Выспы вульканічнага паходжаньня, маюць складаную паверхню. Клімат трапічны, вільготны. Тэмпэратура вагаецца ад 24 да 28&nbsp;°C. Колькасьць ападкаў ад 1500 мм на паўднёва-ўсходнім узьбярэжжы да 3750 мм на схілах гор у паўночнай частцы.

Паўночная частка выспы Сьвяты Вінцэнт занятая гарамі, якія ўтвораныя актыўным вульканам Суфрыер (1234 м). Гэта адзін з самых старажытных вульканаў рэгіёну, яго ўзрост складае прыкладна 60 млн гадоў. За апошнія 2 тысячы гадоў ён вывяргаўся 160 разоў. Апошнія вывяржэньні адбываліся ў 1718, 1812, 1902 і 1979 гадах. На поўдзень ад яго знаходзіцца ланцуг патухлых кратэраў вульканаў. Яго схілы пакрытыя вільготнымі трапічнымі лясамі, а шматлікія горныя рэкі і ручаі ўтвараюць складаную сыстэму рэк і азёраў.

Цэнтральная частка выспы пакрытая лясамі, яна ўтвораная невысокімі горнымі ўзвышшамі, абкужанымі ўрадлівымі далінамі.

Пляжы выспы пакрытыя чорным вульканічным пяском, за выключэньнем паўднёвай часткі выспы. Выспы архіпэлягу Грэнадзіны маюць малыя памеры. Яны таксама маюць вульканічнае паходжаньне. Гэта група малых выспачак і рыфаў, якая цягнецца на поўдзень ад Сьвятога Вінцэнта, амаль не ўзвышаецца над вадой (максымальная вышыня — 6 мэтраў). Большасьць зь іх абкружаныя каралавымі рыфамі.

## Адміністрацыйны падзел
Краіна дзеліцца на шэсьць раёнаў, пяць зь якіх знаходзяцца на высьпе Сьвяты Вінцэнт, а пяты аб’ядноўвае выспы Грэнадзіны.

* Сьвяты Дэйвід
* Сьвяты Патрык
* Шарлота
* Сьвяты Эндру
* Сьвяты Джордж
* Грэнадзіны

## Эканоміка
Сьвяты Вінцэнт і Грэнадзіны зьяўляюцца аднымі зь лідэраў турыстычнага бізнэсу ў рэгіёне. Таксама гэта адзін зь фінансавых цэнтраў Карыбскага мора.

Асноўная сельскагаспадарчая культура рэгіёну — бананы (37% прыбытку), таксама вырошчваецца цукровы трысьнёг, какосавыя арэхі, садавіна, тытунь, маніёк.

Прамысловасьць прадстаўлена прадпрыемствамі па вытворчасьці мэблі, адзеньня.

Асноўнымі зьнешнегандлёвымі партнэрамі зьяўляюцца Вялікабрытанія і ЗША.

## Дэмаграфія
Большасьць насельніцтва складаюць нашчадкі рабоў вывезеных з Афрыкі ў XVIII—XIX стагодзьдзях (66%). Мулаты складаюць 19% насельніцтва, ангельцы і партугальцы складаюць каля 3,5%, індусы — 5,4%, індзейцы — 2%. Афіцыйная мова — ангельская, але распаўсюджана мясцовая мова *крыёлі* на аснове ангельскай і *патуа* — мясцовы дыялект францускай мовы.

Гарадзкое насельніцтва складае 47%, сельскае 53%.

## Вонкавыя спасылкі